Lone Møller (S), 2004-03-16:
Selv om hr. Eyvind Vesselbo her har sagt, at det dårligt kan gå bedre, så vil jeg nu nok påstå, at den danske musikbranche og de danske musikere ikke har det alt for godt i disse år. Det er vel næppe nogen hemmelighed, i hvert fald ikke for dem, der er i branchen.
Medierne har gennem efterhånden flere år bragt historier
Da kulturministeren på den forrige mediemesse udråbte 2003 til musikkens år, modtog vi det derfor med en forsigtig glæde blandet med et lille håb om, at blot nogle af vores forventninger ville blive indfriet.
Til kulturministerens ros vil jeg sige, at der er faktisk sket meget på musikområdet i år 2003.
Da Folketinget i 1997 besluttede at gøre noget for at forbedre forholdene for den danske filmverden, blev der gået helt anderledes drastisk til værks.
Man vedkendte sig dengang et politisk ansvar for at støtte en kunstart, der havde problemer på grund af ændrede markedsvilkår.
Det er lige præcis den situation, musikken befinder sig i, og selv om den succesfulde filmlov ikke kan overføres direkte til musikområdet, mener jeg ikke, at vi bør være blinde for de positive erfaringer, vi har fået derfra siden 1997. Derfor udspringer det her forslag faktisk af et ønske om at gøre lige så meget for dansk musikmiljø, som der er gjort for filmbranchen igennem de senere år.
Der indgår en række forskellige ordninger og støttemodeller i forslaget, som efter vores mening tilsammen vil forbedre musiklivets vilkår, både for musikerne og for musikbranchen.
Vi mener, at kulturministerens musikår kulminerede med åbningsarrangementet i dette års mediemesse i Cannes.
Også dette arrangement fortjener ros.
Vi vil gerne være med til at tage tråden op der, hvor kulturministeren slap.
Der er nemlig stadig brug for tiltag.
Hvis ikke der bliver fulgt op på den eksponering, dansk musik fik i Cannes i januar, så er der tale om en dårlig investering.
Hvem kunne forestille sig, at en dansk virksomhed lavede et stort eksportfremstød i et andet land og derefter trak sig tilbage fra markedet igen og bare ventede på, at nogle andre kom med et eller andet initiativ?
Det er fuldstændig tåbeligt at forestille sig. Eksportstøtten gør det ikke alene.
Den kan ikke hjælpe musikmiljøet ud af den situation, som det befinder sig i.
Der er brug for talentudvikling, der er brug for talentpleje.
Kulturministeren har indset det, når det kommer til den klassiske musik, hvor den musiske fødekæde har været under stor bevågenhed.
En sådan talentpleje er der også brug for inden for andre musiske genrer.
Der er brug for et musikkens Team Danmark.
Sammen med en 50/50-ordning i stil med den, der i dag fungerer på filmområdet, vil det skabe grobund for større satsninger fra pladeselskabernes side på både nye og mere etablerede kunstnere.
Endelig ønsker vi faktisk en indkøbsordning og ikke en spærretid.
Ministeren luftede jo her, at man nu vil have karenstid.
Vi mener ikke, at en indkøbsordning kun skal begrænse sig til biblioteker og skolebiblioteker, men det kunne være et godt initiativ at få ud i virksomheder, ud på vores ambassader ude i verden, så vi netop kunne give de unge kunstnere en chance.
Derfor vil vi meget satse på en indkøbsordning.
Under en forespørgselsdebat for nylig var alle partier enige om, at der skulle gøres noget.
Der er sket noget på området, men det har slet ikke været nok, og derfor opfordrer vi Folketinget til at arbejde videre, sådan at vi ikke skal opleve, at de investeringer, regeringen har gjort på musikområdet, bliver dårlige investeringer.
Jeg skal til slut meddele, da Enhedslistens ordfører på området ikke kan være til stede, at Enhedslisten støtter forslaget.